František Rábek

Mons. **František Rábek** (* 17. február 1949, Močenok) je slovenský rímskokatolícky biskup a prvý emeritný ordinár Ordinariátu ozbrojených síl a ozbrojených zborov Slovenskej republiky.

## Životopis
Za kňaza bol vysvätený 17. júna 1972 po štúdiách na Rímskokatolíckej cyrilometodskej bohosloveckej fakulte a po kňazskej formácii v Kňazskom seminári sv. Cyrila a Metoda v Bratislave. Ako kaplán pôsobil v rokoch 1972-1973 v Bošanoch, v rokoch 1973-1979 v Nitre-Horné mesto, v rokoch 1979-1982 pôsobil ako správca pútnického miesta Nitra-Kalvária, v rokoch 1982-1989 bol správcom farnosti Drážovce a v rokoch 1989-1990 bol správcom farnosti v Čiernom pri Čadci. Po nástupe do úradu nitrianského diecézneho biskupa Mons. Jánom Chryzostomom Korcom SJ bol menovaný vo februári 1990 za generálneho vikára Nitrianskej diecézy. 

Dňa 13. júla 1991 ho pápež sv. Ján Pavol II. vymenoval za pomocného biskupa Nitrianskej diecézy a zveril mu titulárne sídlo Catrum. Biskupskú vysviacku prijal 27. júla 1991. Vysvätil ho diecézny biskup Nitrianskej diecézy a kardinál Mons. Ján Chryzostom Korec SJ, spolu s arcibiskupom Trnavskej arcidiecézy a metropolitom Slovenska Mons. Jánom Sokolom a apoštolským nunciom v Česko-slovensku Mons. Giovannim Coppom Dňa 20. januára 2003 ho pápež sv. Ján Pavol II. vymenoval za prvého ordinára novozriadeného ordinariátu Ozbrojených síl a ozbrojených zložiek Slovenskej republiky. Funkciu prebral 1. marca 2003.  

V rámci Konferencie biskupov Slovenska je predsedom Rady pre vedu, vzdelanie a kultúru. Pápež Benedikt XVI. ho v roku 2010 vymenoval za konzultora Kongregácie pre biskupov a jej Úradu pre riadenie vojenských ordinariátov. V roku 2012 bol prijatý za riadneho člena Európskej akadémie vied a umení v rakúskom Salzburgu. 

Dňa 3. marca 2015 slávnostne otvoril Synodu Ordinariátu OS a OZ Slovenskej republiky, ktorá trvala do 1. marca 2017. Cieľom synody bolo zhodnotiť doterajšie skúsenosti ordinariátu a stanoviť smernice pre ďalší rozvoj. 

V roku 2024 po dovŕšení 75. roku života v súlade s kódexom kánonického práva poslal pápežovi Františkovi svoju demisiu. Akceptoval ju jeho nástupca Lev XIV., ktorý ho 27. mája 2025 odvolal z vedenia Ordinariátu OS a OZ SR a zároveň ho ustanovil apoštolským administrátorom, pokým sa biskupskej služby neujal jeho nástupca Pavol Šajgalík OFMCap. 

## Ocenenia
* 2006 - Cena Pro Defensione
* 2007 - Pamätná medaila ministra obrany III. stupňa
* 2008 - Medaila za vernosť Ozbrojeným silám SR III. stupňa
* 2009 - Čestný odznak náčelníka Generálneho štábu I. stupňa
* 2011 - Čestný odznak ozbrojených síl SR III. stupňa
* 2011 - Najvyššie vyznamenanie Maltézskeho rádu určené pre klérus - Veľký kríž „Pro Piis Meritis“

## Udelené biskupské svätenia

### Hlavný svätiteľ
* 18. október 2025, Incheba Expo - Pavol Šajgalík, II. ordinár Ordinariátu ozbrojených síl a ozbrojených zborov Slovenskej republiky

## Publikácie
* 2006 - Mozaika pravdy
* 2009 - V službe Slova
* 2010 - Svetlo adventných a vianočných dní
* 2012 - Cez kríž ku vzkrieseniu

## Referencie

## Zdroj
* www.ordinariat.sk – Mons. František Rábek  životopis na oficiálnej stránke Ordinariátu OS a OZ SR

Kategória:Biskupi Nitrianskej diecézy
Kategória:Konferencia biskupov Slovenska
Kategória:Osobnosti z Močenka